Informácia o priebehu a výsledkoch  Štvrtej  ministerskej konferencie o ochrane lesov v Európe konanej v dňoch 28. – 30. 4. 2003 vo Viedni, Rakúskej republike

I. PROGRAM A PRIEBEH ROKOVANIA ŠTVRTEJ MINISTERSKEJ KONFERENCIE O OCHRANE LESOV V EURÓPE
	
Štvrtá ministerská konferencia o ochrane lesov v Európe, ktorá sa konala vo Viedni , Rakúskej republike (Hofburg), nadväzovala na tri predchádzajúce ministerské konferencie v Štrasburgu (1990), v Helsinkách (1993) a v Lisabone (1998).

Program konferencie bol nasledovný:

1. Symbolické zasadenie Európskeho lesa – úvodný ceremoniál

Vo viedenskom Museumquartier, ministri za asistencie detí základných škôl symbolicky zasadili za každú zúčastnenú krajinu jeden druh európskej dreviny, čím sa vytvorila symbolika „Európskeho lesa“. 
Slovenskú delegáciu v pozícii vedúceho delegácie na tomto úvodnom ceremoniáli zastupoval štátny tajomník  Ministerstva pôdohospodárstva SR pán Ján Golian. 
Slovenská delegácia mala česť zasadiť v „Európskom lese“ drevinu brest horský. 
Pri príležitosti  výsadby „Európskeho lesa“ sa prítomným ministrom a vedúcim delegácií prihovoril komisár Európskej komisie pán Franz Fischler, ktorý vyzdvihol ministerský proces nazývaný „Konferencia ministrov o ochrane lesov v Európe“. Konštatoval, že Európska únia vníma túto aktivitu ako najpodstatnejší proces tvorby a realizácie lesníckej politiky v európskom priestore.

2. Oficiálne otvorenie konferencie a prijatie programu  

Hlavnými organizátorskými krajinami Štvrtej ministerskej konferencie o ochrane lesov v Európe boli Rakúska republika a Poľská republika. Preto konferenciu oficiálne otvoril pán Josef Pröll, spolkový minister poľnohospodárstva, lesníctva, životného prostredia a vodného hospodárstva Rakúskej republiky, ako aj pán Czeslaw Šlezak, minister životného prostredia Poľskej republiky. 

Program konferencie, navrhnutý organizátorskými krajinami bol nasledovný:

•	Dialóg medzi ministrami a rozhodujúcimi medzinárodnými a mimovládnymi zoskupeniami na tému lesy v Európe.
•	Informácia o obsahu hlavných dokumentov (správ) pripravených pre ministerskú konferenciu.
•	Stanoviská ministrov resp. vedúcich delegácií resp. medzinárodných inštitúcií k plneniu doterajších rezolúcií, k obsahu novo navrhovaných rezolúcií a k stavu lesov a lesníctva v Európe.
•	Ceremoniál podpísania Viedenskej deklarácie a rezolúcií.
•	Rôzne.
•	Záverečné vystúpenie ministrov organizátorských krajín.
•	Exkurzia (30.4.2003).

3. Dialóg medzi ministrami a rozhodujúcimi medzinárodnými organizáciami a ostatnými v otázke lesa zainteresovanými skupinami vrátane mimovládnych organizácií

Prvý krát v histórii ministerských konferencií sa uskutočnil dialóg ministrov a najvyšších predstaviteľov zodpovedných za lesníctvo s hlavný medzinárodnými organizáciami, združeniami a mimovládnymi organizáciami, ktoré sú zainteresované do lesníckej problematiky v Európe.
 Svoje stanovisko k lesu a lesníctvu v Európe prezentovalo päť veľkých európskych zoskupení. Zoskupenia reprezentovali rozhodujúce spoločenské a odborné smery v Európe, ktoré sú úzko prepojené s lesom alebo lesníctvom. Možnosť vystúpiť dostali hovorcovia reprezentujúci vlastníkov lesov v Európe (Konfederácia Európskych vlastníkov lesov), lesnícky priemysel (Európska konfederácia drevo - spracovateľského priemyslu), sociálne orientované mimovládne organizácie (Európska sieť podnikateľov v lesníctve), ekologicky orientované mimovládne organizácie (WWF) a reprezentanti vedeckej komunity (EFI – Európsky lesnícky ústav). Dialóg mal prispieť k vzájomnému lepšiemu pochopeniu stanovísk a záujmov medzi sférou tvoriacou a realizujúcou politické resp. ekonomické rozhodnutia súvisiace s lesom a lesníctvom  a medzi komunitami, ktorých život alebo záujmy sú s lesom úzko zviazané. Dialóg viedol a záverečnú správu z dialógu zostavil pán Jagmohan Meini, bývalý výkonný sekretár OSN Fóra o lesoch.

4. Informácia o obsahu hlavných dokumentov (správ) pripravených pre Štvrtú ministerskú konferenciu o ochrane lesov v Európe

Pán Peter Mayer, výkonný sekretár Prípravného výboru Ministerských konferencií o ochrane lesov v Európe predstavil hlavné dokumenty pripravené pre konferenciu expertnými skupinami konferencie a národnými koordinátormi. 

Išlo o nasledovné správy :

„Implementácia záverov z ministerských konferencií na národných úrovniach a na celoeurópskej úrovni za roky 1998 - 2003.“

„Stav Európskych lesov v roku 2003.“

Obidva tieto dokumenty boli súčasťou dokumentácie z konferencie a účastníci konferencie ich dostali v knižnej podobe.

5. Stanoviská ministrov, resp. vedúcich delegácií, resp. medzinárodných inštitúcií k plneniu doterajších rezolúcií, k obsahu novo navrhovaných rezolúcií a k stavu lesov a lesníctva v Európe.

	Ministri resp. vedúci delegácii všetkých signatárskych krajín zhodnotili vo svojich vystúpeniach  doterajší postup pri plnení rezolúcií prijatých v rámci doterajších konferencií. Vyjadrili svoje stanovisko k stavu lesov a lesníctva v Európe a v niektorých prípadoch hodnotili stav lesov aj z celosvetového pohľadu.  Zaujali stanoviská k návrhu Viedenskej deklarácie a k navrhovaným rezolúciám.

Za Slovensko vystúpil štátny tajomník Ministerstva pôdohospodárstva SR pán Ján Golian.
Vo svojom vystúpení štátny tajomník pán Ján Golian ocenil spoluprácu a partnerstvo všetkých európskych ministrov v implementácii procesu na národnej a medzinárodnej úrovni počas posledných trinásť rokov. Zdôraznil, že Slovenská republika patrí ku krajinám, ktoré tak na národnej, ako aj medzinárodnej úrovni plne podporujú a aktívne ovplyvňujú pan-európsky lesnícky proces a mnohostrannú spoluprácu. Pripomenul, že Slovensko vždy patrilo k tvorcom lesníckych dejín v Európe. Podporil potrebu Národných lesníckych programov ako nástroja pre spoluprácu ostatných zainteresovaných sektorov v oblasti rozvoja lesníctva a zachovania lesov. Vyzval ostatné krajiny EÚ k spolupráci a pomoci  pri spracovaní Národného lesníckeho programu. Vyjadril podporu navrhovanej Viedenskej deklarácii a jednotlivým rezolúciám. Ďalej zdôraznil potrebu zlepšenia práce s verejnosťou a vyzdvihol význam medzinárodných organizácií, ktoré sú do celého procesu ministerských konferencií zapojené.
Vedúci delegácií pozorovateľských krajín a medzinárodných organizácií sa vo svojich hodnoteniach zamerali na význam procesu ministerských konferencií pre zlepšovanie stavu lesov nielen v Európe ale na celej planéte. Veľmi často sa spomínalo úzke prepojenie lesa s prírodným a životným prostredím ako aj úzke súvislosti medzi lesnými ekosystémami, ochranou biodiverzity, globálnymi klimatickými zmenami a ďalšími globálnymi fenoménmi.

6. Ceremoniál podpísania Viedenskej deklarácie a rezolúcií

	Takmer všetky zúčastnené Európske krajiny sa rozhodli prijať bez pripomienok a doplnkov Viedenskú deklaráciu zo Štvrtej ministerskej konferencie ochrane lesov v Európe ako aj všetky navrhované rezolúcie. 
Dňa 29. 4. 2003 popoludní, 41 ministrov alebo vedúcich delegácií podpísalo Viedenskú deklaráciu s názvom „ Európske lesy – všeobecný úžitok, spoločná zodpovednosť“ a päť rezolúcií. 
Za Slovenskú republiku podpísal deklaráciu a všetkých päť rezolúcií minister pôdohospodárstva SR pán Zsolt Simon. 

II. VÝSLEDKY ŠTVRTEJ MINISTERSKEJ KONFERENCIE O OCHRANE LESOV V EURÓPE

Viedenská Deklarácia

 „Viedenská deklarácia“ zdôraznila skutočnosť, že les prináša ľudstvu rozmanité mnohonásobné úžitky. Je to zdroj obnoviteľnej energie, pomáha chrániť ľudskú komunitu proti prírodným živlom, pôsobí ako zásobáreň uhlíka, pomáha znižovať negatívne vplyvy na životné prostredie, slúži ako územie na rekreáciu pre ľudskú spoločnosť a zabezpečuje rovnováhu vodnej bilancie. Okrem toho, drevo z lesa je ekologicky optimálna surovina. Uvedené mnohostranné úžitky z lesa sú prínosom pre všetky sektory spoločnosti a preto je treba budovať spoločnú zodpovednosť všetkých zainteresovaných skupín za pestovanie lesov a zachovanie ich funkcií. 

Vo Viedenskej deklarácii ministri prisľúbili zahrnúť tento široký rozsah úžitkov z lesa do svojich politických rozhodnutí a prispieť k spravodlivému rozdeleniu nákladov súvisiacich so zabezpečovaním funkcií lesa.

Rezolúcia č .1: 

Spolupráca medzi sektormi a národné lesnícke programy.

Rezolúcia zdôrazňuje, že všetky výzvy na ochranu a obhospodarovanie lesov môžu byť dosiahnuté iba spoločným úsilím a vzájomnou spoluprácou medzi ostatnými sektormi. Všetky zainteresované skupiny, ktorých predmetom záujmu je les,  musia úzko spolupracovať s cieľom dosiahnuť vyvážený výsledok. Európski ministri definovali koncept „Národných lesníckych programov“ ako najvhodnejší nástroj pre optimalizáciu dosiahnutia uvedených zámerov. Národný lesnícky program nie je program lesníkov, ale je to akčný program všetkých sektorov národného hospodárstva a mimovládnych zoskupení, ktoré majú súvislosť s lesom, alebo les svojou činnosťou ovplyvňujú. Preto do tvorby a realizácie národných lesníckych programov musia byť zainteresované všetky rozhodujúce sektory spoločnosti.

Rezolúcia č . 2 : 

Ekonomická životaschopnosť trvalo udržateľného obhospodarovania lesov.

Rezolúcia pripomína, že trvalo udržateľné obhospodarovanie lesov môže byť dlhodobo plne funkčné iba vtedy, ak služby a produkty z takéhoto lesa vytvárajú aj ekonomický prínos. Vo vidieckych oblastiach je les veľmi významný, ak nie dokonca najvýznamnejší zdroj príjmov a zamestnanosti pre veľké množstvo obyvateľov. Ministri chcú vo svojich rozhodnutiach zvýrazniť túto úlohu lesa a jej prepojenie cez účinnú ekonomickú politiku v spolupráci s ostatnými sociálnymi skupinami.

Rezolúcia č . 3 : 

Sociálne a kultúrne rozmery trvalo udržateľného obhospodarovania lesov.

Ministri sa zhodli na tom, že majú záujem zakomponovať kultúrnu hodnotu lesa do ich politických rozhodnutí. Les ako prirodzená súčasť nášho životného prostredia bol vždy predmetom využívania (exploatácie) a kultivovania. Ako výsledok tejto skutočnosti, les v sebe zahŕňa aj kultúrne a sociálne hodnoty, hromadiace sa stáročnou históriou a tieto musia byť ochránené a ďalej rozvíjané.

Rezolúcia č . 4 : 

Biodiverzita lesov v Európe .

Rezolúcia zdôrazňuje, že rozsiahle úsilie je venované ochrane prírodnej rôznorodosti druhov a lesného prostredia. Obhospodarovanie súčasných chránených území musí byť optimalizované a tieto územia sa musia rozšíriť v záujme zachovania širokého spektra typov lesa. V súvislosti s uvedenými skutočnosťami, sú európske krajiny nabádané k efektívnej spolupráci napr. pri využívaní spoločných direktív (zásad) definovania chránených území.

Rezolúcia č.5: 

Klimatické zmeny a trvalo udržateľné obhospodarovanie lesov.

Rezolúcia zdôrazňuje, že les má rozhodujúci význam pre kolobeh uhlíka v prírode a preto môže pozitívne vplývať na zmierňovanie vplyvu klimatickej zmeny na našu planétu. V každom prípade, táto vlastnosť lesa nesmie byť na jednej strane preceňovaná a na strane druhej sa nesmie hodnotiť nižšie ako ostatné mnohostranné úžitky, ktoré les ľudstvu poskytuje. Toto sa pripomína z tých dôvodov, že zásadnejšiu zmenu kvality prostredia možno dosiahnuť  iba znižovaním emisií. V tejto súvislosti les opäť poskytuje ekologicky vhodnú alternatívu a to využívanie drevo ako zdroja energie čím sa môže významne znížiť produkcia emisií.

Plné znenie Viedenskej deklarácie a prijatých rezolúcií sa nachádza na MP SR (Sekcia lesnícka MP SR a odbor zahraničných vzťahov MP SR).

	V rámci ostatných aktivít Štvrtej ministerskej konferencie o ochrane lesov v Európe navrhli organizátorské krajiny (Rakúska republika a Poľská republika), aby sa nasledujúca t. j. V. konferencia ministrov o ochrane lesov v Európe uskutočnila v Poľsku. Termín konferencie nebol zatiaľ bližšie určený. Navrhli tiež, aby doterajší riadiaci výbor ministerských konferencií sa od 1.1.2004 presunul z Viedne do Varšavy. Pretože k uvedeným návrhom neboli pripomienky, predložené návrhy boli považované za prijaté.

	V záverečnom vystúpení zhodnotili ministri organizátorských krajín t. j. Rakúskej republiky a Poľskej republiky priebeh konferencie a poďakovali všetkým zúčastneným delegáciám za tvorivý a vysoko pozitívny prístup k príprave, ale aj realizácii tejto konferencie.

Konferencia pokračovala exkurziou dňa 30.4.2003, na ktorej sa účasť Slovenskej delegácie neplánovala, preto sa jej delegácia nezúčastnila.

III. ZÁVERY A ÚLOHY VYPLÝVAJÚCE ZO IV. MINISTERSKEJ KONFERENCIE O OCHRANE LESOV V EURÓPE

1. Prostredníctvom tlače a cez Internet informovať širokú odbornú verejnosť o priebehu a výsledkoch Štvrtej ministerskej konferencie o ochrane lesov v Európe konanej vo Viedni.

2. Zabezpečiť rozpracovanie a plnenie deklarácie a rezolúcii prijatých na Štvrtej ministerskej konferencii o ochrane lesov v Európe vo Viedni v podmienkach lesného hospodárstva SR a zapracovať obsah rezolúcií do rozhodujúcich koncepčných a strategických lesníckych dokumentov na Slovensku.

3. Spoločne koordinovať aktivity v oblasti plnenia medzinárodných záväzkov v oblasti životného prostredia a lesov najmä medzi MŽP SR a MP SR a ostatnými sektormi a rezortmi.

4. Zabezpečiť spracovanie dokumentov zo Štvrtej ministerskej konferencie o ochrane lesov v Európe s cieľom vydať publikáciu poskytujúcu výsledky ministerských konferencií o ochrane lesov v Európe za roky 1990 – 2003 a priebeh implementácie jednotlivých rezolúcii v lesnom hospodárstve SR. 

5. Vypracovať analýzu vplyvov jednotlivých rezolúcií Štvrtej ministerskej konferencie o ochrane lesov v Európe na lesné hospodárstvo a ostatné sektory národného hospodárstva.

6. Vypracovať Národný lesnícky program, ktorým sa rozumie národný akčný plán na realizáciu lesníckej politiky prostredníctvom účasti všetkých zainteresovaných sektorov národného hospodárstva a subjektov, ktorých sa otázka obhospodarovania lesa a riadenia lesníctva dotýka.

7. Aktívne sa zúčastňovať v medzinárodnom (pan-európskom) procese súvisiacom s rozpracovaním výsledkov jednotlivých konferencií ministrov o ochrane lesov v Európe.

8. Z úrovne vlády  vytvárať priestor na podporu implementácie záverov celosvetového a pan-európskeho procesu v oblasti zachovania životného prostredia a trvalo udržateľného obhospodarovania lesov, rešpektujúc medzinárodné záväzky SR (Dohovor OSN o biologickej diverzite, Dohovor OSN o klimatických zmenách a pod.).